TSTH ขั้นเทพ! กำไร Q2/59 โตกว่า 3 เท่าตัว หลังรายได้พุ่งพรวด
TSTH ขั้นเทพ! กำไร Q2/59 โตกว่า 3 เท่าตัวมาที่ 191.74 ลบ. จาก 47 ลบ. เมื่อปีก่อน หลังรายได้พุ่งพรวด ขณะที่ช่วง 6 เดือนแรกกำไร 408.21 ลบ. โต 608% จากปีก่อนกำไร 57.63 ลบ.
31 ต.ค. 2559

บริษัท ทาทา สตีล (ประเทศไทย) จำกัด (มหาชน) หรือ TSTH รายงานผลการดำเนินงานไตรมาส 2/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 191.74 ล้านบาท หรือมีกำไรสุทธิ 0.02 บาทต่อหุ้น เพิ่มขึ้น 308% จากช่วงเดียวกันของปีก่อนที่มีกำไรสุทธิ 47 ล้านบาท หรือมีกำไรสุทธิ 0.01 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากบริษัทมีรายได้จากการขายเพิ่มขึ้น จากการเพิ่มยอดขายสินค้าที่มีการเพิ่มคุณภาพของเหล็กเส้นตัดและดัดสำเร็จรูปและสินค้าเหล็กเส้นรับแรงดึงสูง การเพิ่มช่องทางการจำหน่ายในเขตภูมิภาคอย่างต่อเนื่อง
ขณะเดียวกันผลการดำเนินงานช่วง 6 เดือนแรกมีกำไรสุทธิ 408.21 ล้านบาท หรือ 0.05 บาทต่อหุ้น เพิ่มขึ้น 608% จากช่วงเดียวกันของปีก่อนที่มีกำไรสุทธิ  57.63 ล้านบาท หรือ 0.01 บาทต่อหุ้น